تورکیه باش ناظیری‌نین یاردیمجیسی نومان کورتولموش تورکیه رادیو تلویزیون قورومونا (ت.ر.ت) فرق‌لی دیل‌لرده‌کی یاییم‌لاری ایله تورکیه‌نین فیکیرلرینی، گؤروش‌لرینی دونیایا ان گؤزل شکیلده چاتدیردیغی اوچون تشککور ائتدی.
تورکیه باش ناظیری‌نین یاردیمجیسی نومان کورتولموش ایستانبول اونیوئرسیته‌سی طرفین‌دن ایستانبول کنگره مرکزینده "اینتللکتوال ایقتیصادیات و یئنی لیکچی صاحیبکارلیق اوچون اصلاحات‌لار" باش‌لیغی ایله تشکیل اولونان " 2-جی دونیا تکنولوژی، ایننوواسیون و صاحیبکارلیق کنگرنسی"ندا چیخیش ائتدی.
چیخیشین‌دان سونرا ت.ر.ت ایستئندینه یاخین‌لاشا‌راق بورادا سوال‌لاری جاوابلان‌دیران کورتولموش ت.ر.ت-نین تورکیه‌نین اوزونو آغاردان دؤولت یاییمی تشکیلاتی اولدوغونو و تکنولوژی اینکیشافلا آیاقلاشدیغینی قئید ائتدی.
ایستئنده 4ک تکنولوژی ایله حیاتا کئچیریلن یاییما باخان کورتولموش ت.ر.ت-نین فرق‌لی دیل‌لرده و بؤلگه‌لردن حاضیرلادیغی وئریلیش‌لری ایله تورکیه‌نین فیکیرلرینی، گؤروش‌لرینی دونیا‌داکی تورک دیاسپوراسینا و تورکیه‌نین دوست‌لارینا چاتدیریلماسینی تامین ائتدیگینی بیلدیردی.
باش ناظیرین یاردیمجیسی ت.ر.ت-نین، عینی زاماندا، اؤلکه داخیلینده باش وئرن‌لری ایجتیمایتله بؤلوشمک، بو حادثه‌لری خبره چئویرمک، تورکیه‌نین دیرلرینی، تاریخینی خالقا خاطیرلاتماق، اؤیرتمک کیمی بیر مسئولیتین داشیییجی‌سی اولدوغونو وورغولادی.
ت.ر.ت-نین گله‌جک فعالیت‌لرینده داها گوج‌لو و دونیانین اهمیت‌لی تلویزیون و رادیو قوروملاریندان‌ بیری اولاجاغینی ایفاده ائدن کورتولموش: "یئنی تکنولوژینی بو قدر آردیجیل شکیلده تطبیق ائتدیگینه گؤره ت.ر.ت-یه خصوصی تشککور ائدیرم" دئدی.
